OBRAZLOŽITVENI MEMORANDUM

Ker je vojaški udar, ki se je 23. decembra 2008 zgodil v Republiki Gvineji in s katerim je vojaška hunta, oblikovana v Nacionalni svet za demokracijo in razvoj (Comité National pour la Démocratie et le Développement – CNDD), pod vodstvom poveljnika Mousse Dadisa Camare prevzela oblast, pomenil izjemno hudo in grobo kršitev bistvenih elementov člena 9 Sporazuma o partnerstvu AKP-ES, je Evropska unija 16. marca 2009 sklenila začeti pogajanja z Republiko Gvinejo v okviru člena 96 Sporazuma.

Predstavniki vojaške hunte na oblasti in začasne vlade so bili z dopisom z dne 19. marca 2009 povabljeni na posvetovanja z Evropsko unijo, ki so se začela 29. aprila 2009 v Bruslju.

Na tej seji so gvinejski predstavniki predstavili časovni načrt za ponovno vzpostavitev ustavnega reda in vzpostavitev demokratične vlade, izvoljene na svobodnih in preglednih parlamentarnih in predsedniških volitvah.

Da bi podprla ta proces, je Evropska unija 27. julija 2009 v skladu s členom 96(2)(c) Sporazuma iz Cotonouja s sklepom Sveta 2009/618/ES sprejela naslednje ustrezne ukrepe:

„1. Evropska unija bo tudi v prihodnosti financirala ukrepe za nujno humanitarno pomoč, s katerimi bo nudila neposredno podporo ljudem ter pomagala pri političnem prehodu in izhodu iz krize. V tem okviru je treba omeniti, da bi se lahko zagotovila dodatna podpora za pripravo parlamentarnih in predsedniških volitev, in sicer z uporabo sredstev B 10. ERS ter, če bodo gvinejski organi pravočasno poslali povabilo, z vzpostavitvijo misije za opazovanje volitev.

2. Takoj po dejanski ustanovitvi Nacionalnega sveta za prehod v demokracijo, katerega mandat, pooblastila in sestavo so sporazumno določile zainteresirane strani za prehod v demokracijo v Gvineji, bodo odpravljeni varstveni ukrepi, sprejeti za programe in projekte, ki se že izvajajo v okviru 9. in predhodnih ERS, z izjemo projektov za sanacijo javnih zgradb ter v podporo decentralizaciji.

3. Takoj ko bo objavljen volilni imenik in odlok, v katerem bodo določeni datumi volitev ter uradni začetek volilne kampanje, bodo odpravljeni vsi varstveni ukrepi, sprejeti za programe in projekte, ki se že izvajajo v okviru 9. in predhodnih ERS.

4. Hkrati z nadaljevanjem programa Mednarodnega denarnega sklada in ponovnim začetkom pobude za odpis dolgov močno zadolženim revnim državam bi lahko Evropska unija prispevala 8 milijonov EUR, s katerimi bi se pri Evropski investicijski banki pokrile zamude pri odplačevanju posojil, ki izhajajo iz sredstev ERS, z uporabo sredstev B 10. ERS. Ta podpora se bo lahko uporabila, ko bo po zaključku uradnega roka za oddajo kandidatur za predsedniške volitve potrjeno, da predsednik in člani Nacionalnega sveta za demokracijo in razvoj ter ministrski predsednik prehodne vlade ne bodo kandidirali.

5. Strateški dokument in nacionalni indikativni program za Gvinejo v okvirnem znesku 237 milijonov EUR, se bo lahko podpisal po izvedbi parlamentarnih in predsedniških volitev ter dejanski namestitvi izvoljenih članov parlamenta. V vmesnem pregledu 10. ERS, katerega ugotovitve so predvidene za leto 2010, se bo analiziral napredek pri izvajanju in se bo lahko zaključila ponovna ocena sredstev, namenjenih Gvineji.“

Sklep z 27. julija 2009 določa tudi, da bo Evropska unija v obdobju 24 mesecev spremljala razmere v Gvineji. V skladu s členom 8 Sporazuma iz Cotonouja je med tem obdobjem v podporo postopka prehoda v demokracijo potekal okrepljen dialog z gvinejsko vlado na področjih političnega, pravosodnega in gospodarskega upravljanja.

Sklep 2009/618/ES določa tudi redne ponovne preglede prehoda v demokracijo na podlagi ugotovitev rednih misij spremljanja in možnost, da Evropska unija spremeni ustrezne ukrepe glede na napredek pri uresničevanja zavez iz časovnega načrta, zlasti tistih, ki so opisane v oddelku „Človekove pravice, pravna država, upravljanje“.

Od sprejetja Sklepa Sveta 2009/618/ES je Gvineja pri uresničevanju časovnega načrta dobro napredovala. Komisar Piebalgs je z dopisi z dne 7. aprila, 31. maja in 10. septembra 2010 Gvinejo obvestil, da EU meni, da so bile prve tri faze izpolnjene. Prav tako so se lahko odpravili ukrepi v zvezi z 9. ERS in predhodnimi ERS. Ta napredek je omogočil tudi začetek postopka za pokrivanje zamud Gvineje pri odplačevanju posojil ERS, ki jih upravlja EIB, v okviru nadaljevanja programa Mednarodnega denarnega sklada in ponovnega začetka pobude za odpis dolgov močno zadolženim revnim državam.

Od sprejetja Sklepa 2009/618/ES sta bili v Conakry napoteni dve misiji spremljanja Evropske unije. Marca 2010 je prva misija opazila določen napredek pri uresničevanju časovnega načrta, in sicer izpolnitev prve faze in delno izpolnitev druge. Druga misija EEAS je potekala 3. in 4. marca 2011 v okoliščinah nedavnega pozitivnega razvoja političnih razmer v Gvineji po namestitvi legitimnega predsednika 21. decembra 2010 in imenovanju nove vlade po predsedniških volitvah, ki so bile prve odprte volitve s pošteno konkurenco v samostojni Gvineji ter pomenijo odločilen korak v prehodu k demokratični legitimnosti. Cilj te misije je bil med drugim preveriti ustreznost časovnega načrta glede na nove politične razmere. Treba je dokončati še zadnjo fazo, za kar pa je glede na sedanje stanje treba z Gvinejo podpisati strateški dokument in nacionalni indikativni program v okviru 10. ERS za izvedbo svobodnih in preglednih parlamentarnih volitev ter namestitev izvoljenih članov.

Misija je ugotovila, da je bil na področju človekovih pravic, pravne države in vodenja države dosežen napredek, in sicer:

- velik napredek pri ponovni vzpostavitvi ustavne ureditve z namestitvijo na svobodnih in preglednih volitvah izvoljenega predsednika in imenovanjem civilne vlade;

- na področju varstva človekovih pravic so se zgodili pomembni premiki: osebe, ki jim je bila v nasilju, ki je spremljalo drugi krog predsedniških volitev, odvzeta prostost, so bile izpuščene; nezakoniti zapori so se zaprli ali se zapirajo; vojaške zapore so se odstranile;

- na področju dobrega upravljanja financ so bili sprejeti ukrepi za konsolidacijo javnih financ, pripravljajo pa se še drugi ukrepi;

- z začetkom leta 2011 so se ponovno začele priprave na reformo varnostnega sektorja, med drugim je Gvineja organizirala nacionalni seminar o reformi varnostnega sektorja, ki je potekal med 28. in 31. marcem v Conakryju.

V skladu z ugotovitvami in priporočili misije za spremljanje in s soglasjem visoke predstavnice EU za zunanje zadeve in varnostno politiko Komisija Svetu predlaga, da sprejme priloženi sklep, katerega cilj je ponovno pregledati ustrezne ukrepe in ki opredeljuje naslednje pogoje:

– za podpis dokumentov o programih in uporabo finančnih sredstev za neposredno podporo prebivalstvu Gvineje (osnovne socialne službe) mora Gvineja zagotoviti podroben časovni načrt (z vnaprej določenimi datumi in fazami) za izvedbo parlamentarnih volitev pred koncem leta 2011, ki ga morajo pripraviti in potrditi pristojni organi,

– za sprejetje sklepov o financiranju in dejansko izvajanje preostalih projektov in programov 10. ERS, mora Gvineja izvesti svobodne in pregledne parlamentarne volitve.

Predlaga se, da se gvinejske organe o tem pregledu obvesti s priloženim dopisom, naslovljenim na predsednika Alpho Condéja in predsednika vlade Mohameda Saïda Fofano.

2011/0173 (NLE)

Predlog

SKLEP SVETA

o spremembi ustreznih ukrepov, ki jih določa Sklep 2009/618/ES z dne 27. julija 2009 o zaključku postopka posvetovanj z Republiko Gvinejo na podlagi člena 96 Sporazuma o partnerstvu AKP-EU in o razveljavitvi tega sklepa

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Sporazuma o partnerstvu AKP-ES, podpisanega v Cotonouju 23. junija 2000[1] in revidiranega v Ouagadougouju 23. junija 2010[2], in zlasti člena 96 Sporazuma,

ob upoštevanju notranjega sporazuma o ukrepih, ki jih je treba sprejeti, in postopkih, ki jih je treba uporabljati, za izvajanje Sporazuma o partnerstvu AKP-ES[3], ter zlasti člena 3 notranjega sporazuma,

ob upoštevanju predloga, ki ga je Evropska komisija sprejela v soglasju z visoko predstavnico za zunanje zadeve in varnostno politiko,

ob upoštevanju naslednjega:

(1) Republika Gvineja je napredovala pri izpolnjevanju zavez, opisanih v prilogi k sklepu z dne 27. julija 2009[4], v zvezi z zaključkom postopka posvetovanj z Republiko Gvinejo na podlagi člena 96 Sporazuma iz Cotonouja. Za odpravo ustreznih ukrepov morajo biti te zaveze izpolnjene.

(2) Republika Gvineja je napredovala pri postopku prehoda za ponovno vzpostavitev ustavnega reda in vzpostavitev demokratične ureditve, zlasti z namestitvijo predsednika, ki je bil izvoljen na svobodnih in preglednih volitvah, ter imenovanjem civilne vlade.

(3) Izvedba predsedniških volitev in namestitev novega predsednika pomenita uresničitev zadnje faze, ki jo določa Sklep 2009/618/ES.

(4) Četrta in zadnja faza, ki označuje konec prehoda, ne bo izpolnjena do 27. julija 2011, ko Sklep 2009/618/ES preneha veljati.

(5) Zato je treba, da se upošteva ugotovljeni napredek pri ponovni vzpostavitvi ustavnega reda, ustrezne ukrepe posodobiti s sprejetjem tega sklepa in razveljavitvijo Sklepa 2009/618/ES –

SKLENIL:

Člen 1

Ustrezni ukrepi, ki so v skladu s členom 96(2)(c) Sporazuma iz Cotonouja določeni v Sklepu 2009/618/ES, se nadomestijo z novimi ustreznimi ukrepi, navedenimi v priloženem dopisu.

Člen 2

Sklep 2009/618/ES z dne 27. julija 2009 o zaključku postopka posvetovanj z Republiko Gvinejo na podlagi člena 96 Sporazuma o partnerstvu AKP-ES se razveljavi.

Člen 3

Ta sklep začne veljati z dnem sprejetja. Objavi se v Uradnem listu Evropske unije .

Sklep bo veljal 12 mesecev. Po potrebi bo ponovno pregledan po začetnem obdobju 6 mesecev na podlagi ugotovitev misije Evropske unije v Gvineji.

V Bruslju,

Za Svet

Predsednik

PRILOGA

Osnutek dopisa

Spoštovani predsednik,

spoštovani predsednik vlade,

Evropska unija se veseli napredka, ki ga je Republika Gvineja dosegla pri ponovnem vzpostavljanje ustavnega reda, zlasti po mirnem zaključku predsedniških volitev leta 2010 in namestitvi legitimnega predsednika in civilne vlade. Predsedniške volitve, ki so se zaključile pred nedavnim, so bile prve resnično odprte volitve s pošteno konkurenco, odkar je Gvineja samostojna, in pomenijo odločilen korak v ponovni vzpostavitvi demokratične legitimnosti.

Zdaj je pred Vami ogromen izziv, da državo vodite po poti stabilnosti in gospodarske rasti ter dobro opravite svojo nalogo s sprejetjem obsežnega programa reform. Svet Evropske unije je zavedajoč se gospodarskih in socialnih težav, s katerimi se mora soočiti Gvineja, in v podporo Vaši državi v tej zadnji, a pomembni, fazi politične tranzicije sklenil ponovno pretehtati pogoje za zaključitev te zadnje faze, ki morajo biti izpolnjeni za ponovno vzpostavitev sodelovanja med Evropsko unijo in Republiko Gvinejo, in sicer podpis strateškega dokumenta države in nacionalnega indikativnega programa za 10. Evropski razvojni sklad (ERS), ki bo zajemal sodelovanje z Gvinejo do leta 2013.

Z izvajanjem tega sklepa bo Evropska unija lahko z Republiko Gvinejo podpisala strateški dokument države in nacionalni indikativni program, takoj ko bosta zaključena in ju bodo gvinejski organi poslali Evropski uniji skupaj z uradnim obvestilom in podrobnim časovnim načrtom, ki ga bodo pripravili in sprejeli pristojni organi ter v njem navedli datum in faze izvedbe parlamentarnih volitev pred koncem leta 2011.

Takoj po podpisu strateškega dokumenta države in nacionalnega indikativnega programa se bodo lahko sprostila sredstva za neposredno podporo prebivalstvu, ki jih bodo prejele osnovne socialne službe. Prav tako se bo lahko nadaljevalo strokovno svetovanje za druge projekte in programe, predvidene v teh dokumentih, vendar pa se bodo sredstva lahko sprostila šele po izvedbi svobodnih in preglednih parlamentarnih volitev.

Čeprav so predsedniške volitve osnova za prehod k demokraciji, Evropska unija meni, da so parlamentarne volitve in oblikovanje nove demokratično izvoljene skupščine še vedno odločilne za zaključek tranzicije in vzpostavitev celotnega demokratičnega okvira. Evropska unija še vedno verjame, da se bodo parlamentarne volitve izvedle najpozneje v zadnjem četrtletju leta 2011, kot to napovedujejo organi, in je še vedno pripravljena finančno prispevati k pripravi volitev (z okvirnim zneskom 5 milijonov EUR).

Evropska unija se zavezuje, da bo na podlagi člena 8 Sporazuma iz Cotonouja z vlado vzdrževala reden politični dialog glede bistvenih elementov tega sporazuma, zlasti človekovih pravic, načel demokracije in pravne države ter tudi nacionalne sprave, odprave prakse nekaznovanja in glede reform na področju političnega, pravosodnega in gospodarskega upravljanja ter reforme varnostnega sektorja.

Vlada Republike Gvineje lahko še naprej računa na to, da jo bo Evropska unija podpirala in spremljala na zahtevni poti do ponovne trajnostne gospodarske rasti in blagostanja prebivalstva.

S spoštovanjem,

V Bruslju,

Za Evropsko unijo

PRILOGA: LISTA ZAVEZ

Zaveze Republike Gvineje | Zaveze Evropske unije |

1. Podroben časovni načrt za izvedbo parlamentarnih volitev pred koncem leta 2011 (vnaprej določeni datum in faze / dejavnosti priprave), ki ga oblikujejo in sprejmejo pristojni organi | 1.1 Podpis strateškega dokumenta države in nacionalnega indikativnega programa v okviru 10. ERS, takoj ko bo pripravljen 1.2 Strokovno svetovanje za projekte in programe, predvidene v strateškem dokumentu države in nacionalnem indikativnem programu 1.3 Sprostitev sredstev za neposredno podporo prebivalstvu |

2. Izvedba svobodnih in preglednih parlamentarnih volitev | 2.1 Sprejetje sklepov o financiranju in dejanski začetek izvajanja projektov / programov 10. ERS |

[1] UL L 317, 15.12.2000, str. 3.

[2] UL L 287, 4.11.2010, str. 3.

[3] UL L 317, 15.12.2000, str. 376, kakor je bil spremenjen v UL L 247, 9.9.2006, str. 48.

[4] UL L 214, 19.8.2009, str. 34.